Statnett: - Streik truer strømnettet
- Det betyr at vi ikke har beredskap til å rette feil i sentralnettet. Vi kan ikke lenger gå god for sikker forsyning av strøm i Norge, sier konserndirektør Øivind Rue i Statnett i en pressemelding. Det er medlemmene i EL & IT som tas ut i streik fra tirsdag morgen. De omfatter ifølge konserndirektøren praktisk talt hele den operative beredskapen for sentralnettet som sikrer driften av kraftsystemet i Norge.- Dette er en meget alvorlig situasjon. Hvis det skjer en feil i nettet, har vi ingen til å finne eller rette opp feilen. Det betyr at store områder kan bli langvarig mørklagt med påfølgende fare for liv og helse. Sikker elforsyning er Statnetts ansvar og er livsnødvendig i et moderne samfunn, sier Rue. Han opplyser at Statnett ba om et omfattende generelt unntak fra streiken for å sikre forsyningssikkerhet uten å få det innvilget. - Dette gjorde vi fordi vi ikke anser det forsvarlig å sikre det norske kraftsystemet gjennom enkeltdispensasjoner, sier han.Kraftkonflikten i Norge trappes opp tirsdag når ansatte i tre nye energiselskaper tas ut i sympatistreik til støtte for arbeidsstriden i IT-bedriften Atea. Dermed streiker totalt 1050 ansatte i sju energiselskaper. Selskapene der ansatte er tatt ut i streik, leverer strøm til 620.000 kunder, ifølge arbeidsgiverorganisasjonen Energi Norge. Fagforbundet EL & IT tar tirsdag ut 450 ansatte i Lyse (Rogaland), Haugaland Kraft (Rogaland) og Statnett i streik. I Statnett dreier det seg om 217 ansatte som er medlemmer i EL & IT.
Statnett sier at de ikke kan gå god for sikker forsyning av strøm i Norge når 217 ansatte tas ut i streik fra tirsdag morgen.